CELEX: 62007FN0126
Language: sk
Date: 2007-10-30 00:00:00
Title: Vec F-126/07: Žaloba podaná 30. októbra 2007 – Van Beers/Komisia

26.1.2008   
            
            
               SK
            
            
               Úradný vestník Európskej únie
            
            
               C 22/57
            
         Žaloba podaná 30. októbra 2007 – Van Beers/Komisia
   (Vec F-126/07)
   (2008/C 22/110)
   Jazyk konania: francúzština
   Účastníci konania
   
      Žalobkyňa: Isabelle Van Beers (Woluwe-St-Etienne, Belgicko) (v zastúpení: S. Orlandi, A. Coolen, J.-N. Louis a E. Marchal, advokáti)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť rozhodnutie menovacieho orgánu (MO) týkajúce sa zamietnutia kandidatúry žalobkyne v certifikačnom konaní v roku 2006,
            
         
               —
            
            
               určiť, že článok 4 § 2 Všeobecných vykonávacích ustanovení (ďalej len „VVU“) k článku 45a Služobného poriadku úradníkov (ďalej len „služobný poriadok“) je nezákonný v rozsahu, v akom toto ustanovenie zapríčiňuje vylúčenie zohľadnenia skutočnej úrovne úloh plnených kandidátom v rámci certifikácie alebo ponechanie rozlišovania medzi bývalými kategóriami C* a B* po 30. apríli 2006,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobkyňa, úradník Komisie v platovej triede AST 6, podala v rámci certifikačného konania 2006 svoju kandidatúru. MO 29. marca 2007 potvrdil rozhodnutie z 22. februára po sťažnosti zo strany žalobkyne proti uvedenému rozhodnutiu a definitívne zamietol jej kandidatúru v certifikačnom konaní 2006.
   Na podporu svojej žaloby žalobkyňa uvádza najskôr zjavne nesprávne posúdenie.
   Ďalej uplatňuje nezákonnosť článku 4 § 2 Všeobecných vykonávacích ustanovení k článku 45a služobného poriadku.
   Žalobkyňa uvádza predovšetkým porušenie zásady rovnosti zaobchádzania a zákazu diskriminácie a zásady proporcionality, porušenie zásady riadnej správy vecí verejných a práva na služobný postup, ako aj zásady ochrany legitímnej dôvery.